Predkladacia správa
k doplneniu doložky prednosti medzinárodnej zmluvy pred zákonmi Slovenskej republiky k návrhu na uzavretie Zmluvy medzi Slovenskou republikou a Poľskou republikou o uľahčení hraničného vybavovania v cestnej a železničnej doprave

	Návrh na uzavretie Zmluvy medzi Slovenskou republikou a Poľskou republikou o uľahčení hraničného vybavovania v cestnej a železničnej doprave bol prerokovaný vládou Slovenskej republiky pod číslom 2500/2001. Vláda Slovenskej republiky uvedený materiál schválila svojím uznesením č. 330 zo dňa 11. apríla 2001. Uvedenú zmluvu v Starej Ľubovni dňa 29. júla 2002 podpísal za slovenskú stranu bývalý minister vnútra Ivan Šimko a za poľskú stranu minister vnútra a administrácie Krzysztof Janik.

	V čase schválenia návrhu uvedenej zmluvy ešte nebol platný a účinný ústavný zákon č. 90/2001 Z.z., ktorým bol novelizovaná Ústava Slovenskej republiky a ktorá týmto ústavným zákonom vo svojom článku 7 ods. 5 vytvára kategóriu tzv. prednostných medzinárodných zmlúv, medzi ktoré patrí aj táto zmluva. Na základe prijatých zmien a doplnení legislatívnych pravidiel vlády Slovenskej republiky, ktoré boli schválené uznesením vlády Slovenskej republiky č. 1130 z 28. novembra 2001 (článok 19a ods. 2) sa predkladá ku schválenému materiálu dodatok - doložka prednosti medzinárodnej zmluvy pred zákonmi Slovenskej republiky.    

Dodatok  k návrhu na uzavretie Zmluvy medzi Slovenskou republikou a Poľskou republikou o uľahčení hraničného vybavovania v cestnej a železničnej doprave bol prerokovaný Legislatívnou radou vlády Slovenskej republiky dňa 25. februára 2003, ktorá uvedený dodatok schválila s úpravami. Úpravy týkajúce sa doložky prednosti medzinárodnej zmluvy pred zákonmi boli akceptované a zapracované priamo do predloženého materiálu.